b'\n_START_ARTICLE_\nKelly Groucutt\n_START_SECTION_\nZgodnja leta\n_START_PARAGRAPH_\nZ glasbeno kariero je za\xc4\x8del pri 15 letih kot Rikki Sorm v skupini Rikki Storm and the Falcons. V 1960. letih je pel pri razli\xc4\x8dnih skupinah, kmalu pa je za\xc4\x8del igrati tudi kitaro. Bil je tudi \xc4\x8dlan skupine Sight and Sound, kasneje pa je igral pri skupini Barefoot.\n_START_SECTION_\nElectric Light Orchestra\n_START_PARAGRAPH_\nKo je Groucutt igral s skupino Barefoot v Birminghamu, ga je opazil Jeff Lynne. Njegovo igranje sta opazila tudi Bev Bevan in Richard Tandy, zato je dobil povabilo v skupino Electric Light Orchestra, kjer je nadomestil Mika de Albuquerqua, ki je v tistem \xc4\x8dasu zapustil skupino. Po pridru\xc5\xbeitvi skupini je bil Groucutt napro\xc5\xa1en, \xc4\x8de bi si izbral vzdevek, ker so v skupini \xc5\xbee igrali \xc4\x8dlani s podobnimi imeni (Michael, Mike, Mik). Groucutt si je zato izbral vzdevek Kelly, ker so ga tako klicali v \xc5\xa1oli._NEWLINE_Skupina ELO je takrat od\xc5\xa1la na promocijsko turnejo ob izidu albuma Eldorado. Groucutt je prevzel glavni vokal pri nekaterih skladbah, vklju\xc4\x8dno s skladbami "Nightrider", "Poker", "Above the Clouds", "Sweet Is the Night", "Across the Border" in "The Diary of Horace Wimp". \xc4\x8ceprav ni posnel opernega glasu pri skladbi "Rockaria!", je na koncertih pogosto razkazal svoj glas, ko je zapel uvod te skladbe._NEWLINE_Prvi album ELO, pri snemanju katerega je sodeloval Groucutt, je Face the Music, ki je iz\xc5\xa1el leta 1975. S skupino je posnel \xc5\xa1e albume A New World Record (1976), Out of the Blue (1977), Discovery (1979), Xanadu (1980), Time (1981) in Secret Messages (1983)._NEWLINE_Leta 1982 je izdal debitantski solo album, Kelly. Pri snemanju so sodelovali tudi \xc4\x8dlani ELO Bev Bevan, Richard Tandy, Mik Kaminski in aran\xc5\xbeer ter dirigent skupine Louis Clark. Leta 2001 je bil album remasteriziran in je iz\xc5\xa1el na zgo\xc5\xa1\xc4\x8denki._NEWLINE_\xc4\x8clan skupine je ostal vse do konca snemanja albuma Secret Messages, ko je zaradi nezadovoljstva nad honorarjem zapustil skupino in to\xc5\xbeil vodstvo skupine ter Jeffa Lynna. Groucutt in Lynne sta se izvensodno poravnala za vsoto \xc2\xa3300.000. \xc4\x8ceprav naj bi igral le na \xc5\xa1tirih skladbah s tega albuma ("Train of Gold" in "Rock n Roll is King" z enojnega albuma ter "No Way Out" in "Beatles Forever" s prvotno mi\xc5\xa1ljenega dvojnega albuma), je na albumu vseeno ozna\xc4\x8den kot bas kitarist._NEWLINE_Kasneje se je pridru\xc5\xbeil nekaterim sorodnim skupinam ELO: OrKestra, ELO Part II in The Orchestra. S skupino The Orchestra, ki jo sestavljajo nekdanji \xc4\x8dlani ELO in ELO Part II, je koncertiral po vsem svetu, poleg tega pa je igral tudi v lokalni skupini Session 60.\n_START_SECTION_\nOsebno \xc5\xbeivljenje\n_START_PARAGRAPH_\nZ \xc5\xbeeno Carol je imel tri sinove: Christopherja (r. 1971), Stevena (r. 1977), Robin (r. 1980) in h\xc4\x8der Jenny._NEWLINE_Umrl je zaradi sr\xc4\x8dnega napada, popoldne 19. februarja 2009 v bolni\xc5\xa1nici Royal Worcester Hospital.'